**Liisu Arro** (sündinud 5. jaanuaril 1981 Tallinnas) on eesti keraamik ja tarbekunstnik.

Liisu Arro on lõpetanud 2006. aastal Eesti Kunstiakadeemia keraamika erialal ja on end täiendanud Portugalis.[*viide?*]

Ta on keraamikaga tegelenud 2002. aastast. 2005. aastal avas ta oma keraamikaateljee. Liisu Arro on eksponeerinud oma teoseid nii ühis- kui ka isikunäitustel Eestis, Inglismaal, Taanis ja Saksamaal.

Haridus
-------

* 1987–1988 Pärnu Lydia Koidula nimeline keskkool
* 1988–1997 Tallinna Inglise Kolledž
* 1997–1999 Chigwell School, Inglismaa, klassikaline tsivilisatsioon, inglise kirjandus, kunst
* 2000–2005 Helsingi Ülikool, Soome, politoloogia
* 2002–2006 Eesti Kunstiakadeemia keraamika eriala / Erasmuse vahetusprogrammiga 6 kuud ESAD-is Portugalis[*viide?*]

2016. aastal asutas ta koos abikaasa Eero Talvistuga brändi Arro Keraamika, millest tänaseks on saanud Arro Porcelain. Arro Porcelain toodab luksuslikke igapäevaseks kasutamiseks mõeldud nõusid ühes vanimas portselanitehases Portugalis, eksootiline portselaninõude kollektsioon pakub kättesaadavamat alternatiivi Liisu Arro kallimale käsitööloomingule. Bränd teeb Liisu Arrost taasiseseisvunud Eesti esimese portselannõude sarja autori.[*viide?*] Esimene toodetud seeria põhineb Liisu Arro enda loomingul, aga tulevastes seeriates on plaan kasutada ka Liisu Arro vanemate ja vanavanemate loomingut.

Kunstnikku inspireerib kõik tavaline ja igapäevane. Teostes põimuvad omavahel kirg elu vastu ja põhjamaine vaoshoitus, mille tulemuseks on tehniliselt kvaliteetne ja ainulaadne looming, mida inimestel on võimalik igapäevaelus kasutada. Tarbekunst on üldlevinud arvamuse järgi väga praktiline, kuid tihti paigutab Arro enda loodud esemetele eeterlikke ideid, mis tundub esmapilgul vastuoluline, kuid just see kontrast tarbeeseme ja sõnumi vahel, maise ja taevaliku piiril, loob kummalise koosluse, mis paneb kohati punastama ja teisalt imetlema. Liisu Arro on keraamik, kelle teosed on omanäolised ja silmapaistvad. Ta on oma töös leidnud selge julge käekirja ja tema looming eristub tugevalt tarbe­nõu valikust.

2013. aastal tegi Liisu Arro auhinnad Viru Keskusele ning 2008. aastal Raadio 2 Aastahiti auhinnad.

Näitused
--------

* 2004 – "Keramion keraamikas. Eesti kaasaegne kunst" Eesti Tarbekunsti- ja Disainimuuseum
* 2003 – Noorte keraamikute näitus "Noored savikäpad Albu mõisas"
* 2005 – "Kannu ümber" EKA-s
* 2006 – EKA lõpetajate ühisnäitus Lastemaailma galeriis
* 2007 – "Baltic Way" ühisnäitus Cardiffis Walesis
* 2007 – "Asjade seis" tarbekunsti ülevaatusnäitus Kunstihoones
* 2007 – "Pole olemas tasuta lõunaid?" koos Kaie Pungasega Hop galeriis
* 2010 – "Milles Fleurs" koos isa Jaak Arroga HOP galeriis Tallinnas
* 2010 – Ceramic Context 2010, Bornholmil Taanis
* 2011 – "Carpe Diem" isikunäitus Lutheri Stuudios Tallinnas
* 2013 – "Talveöö unenägu" koos Kateriin Rikkeniga galeriis Pink Tallinnas
* 2013 – "Käsikäes" Eesti Tarbekunsti- ja Disainimuuseumis Tallinnas
* 2013 – "Inheritance" koos ema Epp Maria Kokamäe ja vanaema Imbi Linnuga galeriis Sur La Montagne (SLaM) Berliinis
* 2014 – "Ornamentaalne" grupinäitus Tallinna Kunstihoones
* 2014 – "Vahel ma kukun nii kiiresti, et on tunne, nagu lendaksin" isikunäitus Sfääris Tallinnas
* 2016 – "Valgus" galeriis HOP, Tallinnas

Teoseid kogudes
---------------

Tema teoseid võib näha Eesti Tarbekunsti- ja Disainimuuseumis, neid leidub ka erakogudes Eestis ja väljaspool Eestit.

Isiklikku
---------

Liisu Arro on mitmendat põlve kunstnike laps. Tema isa on kunstnik Jaak Arro, ema kunstnik Epp Maria Kokamägi. Liisu vanaisa oli kunstnik Luulik Kokamägi, vanaema on kunstnik Imbi Lind. Tema õde on kokk Anni Arro ning vend fotograaf ja videokunstnik Johannes Arro.

Liisu Arro on lesk, tema abikaasa oli produtsent Eero Talvistu (1976–2019), nende tütar on Elsa Talvistu.

Liisu Arro elab perega Haapsalus. Seal asub ka tema ateljee ja peregalerii Epp Maria Galerii; seal saab näha ja osta Liisu Arro ning tema vanemate loomingut. Enne 2011. aastal Haapsallu elama asumist elas Liisu abikaasa Eeroga viis aastat Tallinnas Gonsiori tänava 44-ruutmeetrises korteris. Kui Liisu Arro Inglismaal keskkooli lõpetas, elas ta aasta vanematekodus ja suundus seejärel Helsingisse politoloogiat õppima. Haapsalus promenaadiäärses majas elasid varem Liisu Arro vanemad, kuid nemad tahtsid päris maale elama kolida ning kaht maja tundus tülikas ja kulukas üleval pidada. Kolmest lapsest kõnetas Haapsalu enim just Liisut.

Viited
------

1. 1 2  "Liisu Arro. Kunstnik, kes ei karda luua tarbekunsti". Originaali arhiivikoopia seisuga 13.11.2018. Vaadatud 13.11.2018.
2. ↑  "Meet the Designer: Liisu Arro". Vaadatud 13.11.2018.
3. ↑  "Töid kogudes". Originaali arhiivikoopia seisuga 13.11.2018. Vaadatud 13.11.2018.
4. ↑  "Suurest linnast väiksesse". Vaadatud 13.11.2018.

Välislingid
-----------

* Kunstniku koduleht
* Urmas Lauri. Vastuoluline Liisu Arro: kunstnik, kes ei osanud joonistada. Lääne Elu, 16. märts 2015